b'\n_START_ARTICLE_\nJust nu!\n_START_SECTION_\nBakgrunn\n_START_PARAGRAPH_\n\xc2\xabJust nu!\xc2\xbb var \xc3\xa9n av ti deltakerl\xc3\xa5ter i svenske Melodifestivalen i Stockholm 8. mars 1980, og den var skrevet og fremf\xc3\xb8rt av Tomas Ledin. Ledin hadde deltatt i den svenske finalen fire ganger tidligere, senest \xc3\xa5ret f\xc3\xb8r, da han tapte p\xc3\xa5 m\xc3\xa5lstreken for \xc2\xabSatellit\xc2\xbb og Ted G\xc3\xa4rdestad. Denne gang vant Ledin den svenske finalen og fikk representere Sverige i den internasjonale finalen i Haag 19. april samme \xc3\xa5r._NEWLINE_Foran den internasjonale finalen truet Ledin med \xc3\xa5 framf\xc3\xb8re sangen \xc2\xabJust nu!\xc2\xbb p\xc3\xa5 engelsk, i protest mot spr\xc3\xa5kreglene som gjaldt i konkurransen \xe2\x80\x93 hvert land m\xc3\xa5tte nemlig synge p\xc3\xa5 sitt eget spr\xc3\xa5k i \xc3\xa5rene 1966\xe2\x80\x931972 og 1977\xe2\x80\x931998. Det samme hadde ogs\xc3\xa5 Bj\xc3\xb6rn Skifs truet med to \xc3\xa5r tidligere, med det resultat at han glemte teksten p\xc3\xa5 andre strofe og i stedet sang strofen p\xc3\xa5 tullesvensk. Ogs\xc3\xa5 musikkprodusenten Stikkan Anderson kritiserte spr\xc3\xa5kkravet og mente Norden aldri ville vinne s\xc3\xa5 lenge spr\xc3\xa5kregelen gjaldt. Han fikk ikke rett: Norden rakk \xc3\xa5 vinne konkurransen fire ganger (1984, 1985, 1991 og 1995) f\xc3\xb8r spr\xc3\xa5kregelen ble opphevet for godt i 1999._NEWLINE_I finalen var \xc2\xabJust nu!\xc2\xbb den \xc3\xa5ttende sangen ut p\xc3\xa5 scenen av nitten deltakere. Under Ledins energiske opptreden datt lydkabelen ut av sangerens mikrofon. Ledin klarte i siste liten \xc3\xa5 f\xc3\xa5 plugget kabelen inn igjen f\xc3\xb8r han skulle synge neste vers._NEWLINE_Under avstemningen fikk \xc2\xabJust nu!\xc2\xbb h\xc3\xb8ye poeng fra de f\xc3\xb8rste juryene og l\xc3\xa5 p\xc3\xa5 andreplass etter at fem land hadde stemt. Deretter dabbet poengstr\xc3\xb8mmen av, og Sverige endte til slutt p\xc3\xa5 en tiendeplass med 47 poeng \xe2\x80\x93 landets beste plassering p\xc3\xa5 fem \xc3\xa5r.\n_START_SECTION_\nOm sangen\n_START_PARAGRAPH_\nSangen er en l\xc3\xa5t innen pop- og rockesjangeren, og teksten handler om en mann som er lei av det samme gamle livet i byen hjemme. I stedet vil han ut og f\xc3\xb8le seg fri \xe2\x80\x93\xc2\xa0akkurat n\xc3\xa5 vil han leve, kjenne luft i lungene og blodet pulsere.'